- 1. Ushbu Nizom mahalliy ishlab chiqaruvchilar tomonidan ishlab chiqarilgan yangi zamonaviy g'alla o'rish kombayni va paxta terish mashinasi va ular bilan agregatlashtirilib ishlatiladigan traktorni (keyingi o'rinlarda qishloq xo'jaligi texnikasi deb atalad i) lizing shartlarida yetkazib berishni tartibga soladi.
- 2. O'zbekiston Respublikasi Qishloq xo'jaligi vazirligi qishloq xo'jaligi uchun zarur qishloq xo'jaligi texnikasini turlari bo'yicha shakllantirilgan ma'lumotni hisobot yilining 1 -sentabriga qadar Moliya vazirligi huzuridagi Qishloq xo'jaligini davlat tomonidan qo'llab - quvvatlash jamg'armasiga (keyingi o'rinlarda Jamg'arma deb ataladi) taqdim etadi.
- 3. Taqdim etilgan ma'lumot asosida Jamg'arma O'zbekiston Respublikasi Moliya vazirligi bilan birgalikda qishloq xo'jaligi texnikasini lizing shartlarida yetkazib berishni moliyalashtirish uchun mablag'lar manbalarini shakllantiradi.
- 4. Jamg'arma o'zining veb - sahifasida kelgusi yil uchun qishloq xo'jaligi texnikasini lizing shartlarida yetkazib berishga qarz mablag'larini ajratish to'g'risidagi ma'lumotni joylashtiradi.
- 5. Jamg'armaning veb - sahifasiga joylashtirilgan ma'lumotlar asosida respublikada faoliyat yurituvchi barcha lizing tashkilotlari qishloq xo'jaligi texnikasini lizing shartlarida yetkazib berish bo'yicha dastlabki buyurtmanomalarni Jamg'armaning veb -sahifasiga joylashtiradi.
- 6. Jamg'arma veb -sahifaga joylashtirilgan dastlabki buyurtmanomalar tahlili asosida lizing tashkilotlari bilan qishloq xo'jaligi texnikasini lizing shartlarida yetkazib berishga qarz mablag'larini ajratish to'g'risida Bosh bitim tuzadi.

Lizing tashkilotlari qishloq xo'jaligi texnikasi ishlab chiqaruvchilar yoki ularning rasmiy dilerlari bilan qishloq xo'jaligi texnikasini yetkazib berish, to'lov tartibi va muddati ko'rsatilgan oldi - sotdi shartnomalari tuzadi.

- 7. Lizing tashkilotlari:

Jamg'arma bilan moliyaviy resurslar jalb etish uchun shartnoma tuzadi. Bunda lizing bo'yicha daromad foizi miqdori, shuningdek, lizing oluvchilar tomonidan to'lanadigan lizing to'lovlaridan ushlab qolinadigan lizing tashkiloti va bank xizmatlari uchun to'l ovlar miqdori kelishib olinadi; tijorat banklari bilan moliyaviy agent funksiyalarini bajarish yuzasidan; sug'urta tashkilotlari bilan sug'urta qonunchiligiga muvofiq shartnomalar tuzadi.

- 8. Lizing tashkilotlari lizing oluvchilar bilan qishloq xo'jaligi texnikasini lizing shartlarida yetkazib berish shartnomalarini tuzadi. Har bir shartnomaga lizing to'lovi jadvali ilova qilinadi. Bunda shartnomalar 3 nusxada tuziladi va bir nusxasi tijorat bankiga jo'natiladi.
- 9. Lizing oluvchilar:

lizingga olinadigan qishloq xo'jaligi texnikasi qiymatining 20 foizini lizing tashkilotlariga to'laydilar; lizingga olinadigan qishloq xo'jaligi texnikasini o'z mablag'lari hisobiga sug'urta tashkilotlarida sug'urta qiladilar; lizing shartlarida rasmiylashtirilgan qishloq xo'jaligi texnikasining qoplanmagan qiymatini hamda hisoblangan lizing foizini fermer, dehqon xo'jaliklari 10 yil muddatgacha, qishloq xo'jaligiga xizmat ko'rsatuvchi boshqa tashkilot va korxonalar 7 yil muddat gacha lizing tashkilotlariga to'laydilar.

- 10. Lizing tashkilotlari lizing oluvchilar to'lagan avans mablag'laridan kelib chiqib qishloq xo'jaligi texnikasi qiymatining 60 foizigacha avans to'lovini to'lashga pul mablag'larini ajratish uchun buyurtmanomalarni Jamg'armaga taqdim etadi.

Ushbu buyurtmanomalar asosida Jamg'arma pul mablag'larini kelgusi davr uchun lizing tashkilotining tijorat bankidagi Jamg'arma bilan hisob - kitoblar (23216) hisobvarag'iga (keyingi o'rinlarda amaliyot hisobvarag'i deb ataladi) o'tkazadi.

- 11. Lizing tashkiloti shartnomada belgilangan muddatda yetkazib beriladigan qishloq xo'jaligi texnikasi qiymatining 80 foizi miqdorida ishlab chiqaruvchi korxonalar yoki ularning rasmiy dilerlariga amaliyot hisobvarag'idan avans mablag'ini to'laydi.
- 12. Lizing tashkiloti tomonidan qishloq xo'jaligi texnikasi lizingga rasmiylashtirilgandan keyin shartnoma shartlariga muvofiq lizing oluvchiga yetkazib beriladi.